Ultimas rundines

Sun restadas in pagas, disizosas
de olare in sa terra muntagnina.
Hant a essere in tottu una vintina,
ma sun tantu gentiles e festosas.

Issas mi faghen cara cumpagnia
in custas primas abbas de atonzu
cando si sentit forte su bisonzu
de s’abbrazzare sa malincunia.

Est però chistione ’e pagas dies
ca cumprendo chi prestu mi lassades
e finzas cando a sos nidos torrades,
cantades pius pagu a sos meries.

Sezis pensamentosas bois puru
ca fistis oramai abituadas
a bolare in sas baddes arboradas
torrende a sera a su nidu seguru.

Peri pro custu suffrides sa pena
de chie una domo hat fabbricadu
e dae noedda sorte cumandadu
la lassat pro andare a terr’anzena.